Zbog skupog benzina, Amerikanci 'otkrivaju' bicikl
Od 2000., broj biciklista se udvostručio - i iz zdravstvenih razloga ali i državnih inicijativa da se popularizira ovaj oblik prometa
Kate Powilson: "Gradovi uviđaju koristi od vožnje bicikla. U gradskim proračunima nema toliko novca za gradnju novih cesta te proširenje tramvajske mreže ili podzemne željeznice. Biciklizam je doista jeftini način za prijevoz ljudi." S rastom cijene benzina - koja je u Sjedinjenim Državama sada oko dolar za litru - broj povećao se i broj biciklista na američkim prometnicama. To vrijedi naročito za gradove o čemu nam iz jednog od njih, Philadelphie, javlja Matthew Petrillo. Prodaja bicikala u Sjedinjenim Državama porasla je za 29 posto u odnosu na prošlu godinu. To ne iznenađuje biciklistu Andya Clarka: "Većina ljudi zna i pamti vožnju biciklom kao zabavu. Prisjećaju se kako im je vjetar prolazio kroz kosu dok su vozili bicikl kao djeca. Danas im upravo nedostaje isti osjećaj slobode, uzbuđenja i zabave." Stoga su lokalne vlasti odlučile poraditi na osiguravanju ulica kako bi se smanjila opasnost po bicikliste. Andrew Stober iz Prometnog ureda Philadelphie kaže da su biciklisti reagirali - i to masovno: "Prije svega nekoliko godina na ulicama nije bilo toliko biciklista. No zbog većih cijena nafte, zatim brige o zdravlju te vladinih inicijativa koje idu u prilog biciklizmu, biciklisti imaju dosta kolega na ulicama." Udruga američkih biciklista nedavno je objavila popis 200 lokalnih zajednica u 44 savezne države koje su posebno 'naklonjene biciklistima'. Tih gradova i mjesta širom Amerike je za 25 posto više danas u odnosu na prije deset godina. Predsjednik udruge Andy Clark kaže da je to djelomično i zbog toga što se gradovi prilagođavaju biciklističkom trendu tako što grade prometne trake rezervirane za bicikliste na važnim prometnim pravcima, a otvaraju se i nove postaja za parkiranje bicikala. Boston je prošle godine asfaltirao 32 kilometra biciklističkih staza, a New York je dodao više od 80 kilometara. "Vidimo biciklističku infrastrukturu na ulicama, biciklističke trake i staze. Dosta infrastrukture kakva je već viđena u Europi testira se u Sjedinjenim Državama po prvi put u više desetljeća" - kaže Andy Clark. U Philadelphiji više od 600 kilometara biciklističkih traka dodano je tijekom prošle godine, a iste se protežu u svim smjerovima širom grada. "Glavni razlog zašto volim biciklizam je taj da se radujem kraju radnog dana, radujem se svom prijevozu do kuće" - kaže nam Alex Doty, izvršni direktor organizacije Biciklistička koalicija iz Philadelphije. "Neki od nas koji se bavimo biciklizmom već duže vremena vozimo skuplje bicikle. No, možete početi i s biciklom od nekih stotinjak dolara." Ne samo da je vožnja biciklom manje skupa opcija za vožnju od kuće do posla već i pomaže gradovima, kaže Kate Powilson iz nacionalne aktivističke organizacije BikesBelong: "Gradovi uviđaju koristi od vožnje bicikla. U gradskim proračunima nema toliko novca za gradnju novih cesta te proširenje tramvajske mreže ili podzemne željeznice. Biciklizam je doista jeftini način za prijevoz ljudi." Broj biciklista u Sjedinjenim Državama udvostručio se od 2000. godine. U Philadephiji više od deset tisuća ljudi svakodnevno vozi bicikl na posao i s posla, a očekuje se da će taj broj dodatno povećati tijekom ljeta poglavito ostane li cijena goriva visoka. Prošlog petka - kada je u Americi bio "Nacionalni dan vožnje biciklom na posao“ - među tisućama biciklista bili su i brojni gradonačelnici, predstavnici vlasti i zakonodavci. To pokazuje da je popularnost i praktičnost vožnje bicikla u Americi konačno prepoznata.